Diari Oficial de la Generalitat Valenciana


Sumari del DOGV 8220, del 25-01-2018 (2018/617)

Aprovació de l'informe ambiental i territorial estratègic en l'expedient de modificació puntual número 37 del Pla general municipal d'ordenació.
------------------------------------------------------------------------------------------------------------------------------------------------

### Dades del document

Número de DOGV
:   8220

Data del DOGV
:   25-01-2018

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2018/617


Data del document
:   28-12-2017

Organisme emissor
:   Ajuntament d'Alacant

Tipus de document
:   Anunci

Descriptors 

:   * Alacant
    * administració local
    * pla d'urbanisme

Aprovació de l'informe ambiental i territorial estratègic en l'expedient de modificació puntual número 37 del Pla general municipal d'ordenació. [2018/617]  
Amb data 27 de desembre, la regidora delegada d'Urbanisme ha resolt:  
  
Decret. Sobre aprovació de l'informe ambiental i territorial estratègic en l'expedient de modificació puntual número 37 del Pla general municipal d'ordenació (PGMO), que afecta els articles 100 i 102 de les normes, i la qualificació detallada d'una parcel·la situada entre els carrers de l'Alborç, Aucuba i Fatsia, en l'àmbit de sòl urbà de segona residència, denominat Ermita de Sant Jaume.  
  
Títol: modificació puntual número 37 del PGMO, que afecta els articles 100 i 102 de les normes, i la qualificació detallada d'una parcel·la situada entre els carrers de l'Alborç, Aucuba i Fatsia, en l'àmbit de sòl urbà de segona residència, denominat Ermita de Sant Jaume.  
  
Promotor: Regidoria d'Educació.  
Òrgan ambiental: Regidoria d'Urbanisme.  
Autoritat substantiva: Ple de l'Ajuntament.  
Número d'expedient: PLA2017000013.  
Per a la tramitació de la present modificació puntual del Pla general, s'ha tingut en compte la Guia d'avaluació ambiental per òrgan ambiental municipal, elaborada per la Direcció General de Medi Natural i Avaluació Ambiental i la Direcció General d'Ordenació del Territori, Urbanisme i Paisatge, amb motiu de tractar-se d'un instrument de planejament que afecta únicament i exclusivament l'ordenació detallada del sòl urbà i, per tant, subsumible en l'article 48.c.1 de la LOTUP.  
  
  
Antecedents i objecte de la modificació  
La Regidoria d'Educació ha mantingut converses amb la conselleria competent en la matèria, a fi d'escometre la construcció d'un nou centre d'ensenyança públic, destinat als nivells infantil i primària, que done servei a la població escolar resident a les partides rurals d'Alacant. El nou col·legi substituiria a l'actual col·legi públic d'educació infantil i primària la Canyada del Fenollar, en què, fa aproximadament sis anys, es van instal·lar dues aules prefabricades independents i un mòdul de dues plantes, amb onze aules prefabricades i banys. Les instal·lacions prefabricades presenten actualment un estat de conservació deficient, tal com han denunciat diverses associacions en reiterades ocasions, i, a més, han constret considerablement les zones de jocs i esportives del centre.  
  
L'actual col·legi dóna servei a les partides de la Canyada del Fenollar, Verdegàs, l'Alcoraia, Fontcalent, Montnegre - Cabeçó d'Or i el Moralet, i resulta insuficient per a la gran demanda existent. Al que s'ha exposat, ha d'afegir-se que es troba en sòl qualificat parcialment com a no urbanitzable protegit rambla (SNU/R), inadequat per al seu ús com a col·legi públic.  
A partir d'aquest moment, es van mantindre diverses reunions amb la Direcció Territorial d'Educació a fi de determinar la idoneïtat de la parcel·la i definir els requisits perquè aquesta poguera ser acceptada per la Conselleria per a la construcció del centre d'ensenyança esmentat.  
Atés que un dels problemes fonamentals era la no-existència de xarxa de clavegueram a la zona, la Regidoria d'Urbanisme es va dirigir a Aguas Municipalizadas de Alicante, com a empresa gestora d'aquesta xarxa, i va sol·licitar que en redactara un estudi tècnic i econòmic per a la seua extensió a aquestes zones de sòl urbà, a fi de poder dotar la parcel·la del corresponent servei d'evacuació d'aigües residuals. En l'actualitat aquest projecte està redactat i en procés de licitació les obres corresponents.  
Finalment, la Conselleria d'Educació, Investigació, Cultura i Esport, va remetre un escrit a l'Ajuntament el passat 12 d'abril de 2017 i va sol·licitar que se li remetera la documentació necessària per a estudiar la viabilitat tècnica de la parcel·la per a la construcció del nou CEIP Canyada del Fenollar amb una superfície de 5.000 m², que assegurara accessos adequats i la disponibilitat dels serveis que es requerisquen per a la seua posada en servei. El perfil del centre s'ajustava a una línia, amb tres aules d'infantil i sis de primària.  
Després de sol·licitar i emetre un informe les companyies subministradores d'aigua potable i energia elèctrica en què s'establien les condicions de connexió, i una vegada redactat l'oportú avantprojecte d'urbanització dels carrers a què dóna front la parcel·la i emetre el corresponent informe urbanístic amb els paràmetres aplicables segons el PGMO vigent, es va remetre per part de la Regidoria d'Educació el passat mes d'agost a la Conselleria tota la documentació requerida.  
Els tècnics d'urbanisme de la Conselleria han emés un informe previ a la vista de tota la documentació i dades aportades, en el qual formulen tres observacions essencials per a l'admissió urbanística de la parcel·la:  
- Que la parcel·la estiga qualificada expressament com d'ús educatiu pel planejament (en aplicació de l'art. 10.1 del Decret 104/2014, del Consell, pel qual s'aprova la norma tècnica en matèria de reserves dotacionals educatives, recolzada en la interpretació realitzada per la Direcció General d'Urbanisme)  
- Que en tot el seu perímetre limite amb vials, espai públic o zona verda. Si no és possible aquesta situació, que els costats mitgers limiten amb parcel·les d'equipaments (art. 10.6 del referit Decret).  
- Que els paràmetres urbanístics establits pel planejament per a la parcel·la complisquen els exigits per l'article 11 del Decret 104/2014 citat.  
A més, també comuniquen l'ampliació del programa inicial per a incorporar tres aules complementàries i menjador. Aquesta ampliació exigeix una major superfície de parcel·la, que s'ha d'incrementar fins a 5.500 m².  
Per tot això, i atés que la parcel·la que ens ocupa no complix els requisits de l'informe urbanístic ni permet acollir el programa ampliat, es fa necessari escometre una modificació puntual del PGMO per a ajustar les normes urbanístiques a les exigències del Decret 104/2014, concretament els articles 100 i 102, així com per a modificar les qualificació detallada d'aquesta parcel·la de sòl urbà i ajustar la seua superfície als requeriments del nou programa.  
Amb posterioritat, la Conselleria va ampliar el programa, incorporant una nova aula d'educació infantil de primer cicle, 2 anys; i va afegir la conveniència que la parcel·la que es pose a la seua disposició tinga una superfície suficient per a la possible futura ampliació del col·legi, en previsió que puga augmentar la demanda actual. Amb aquestes consideracions, la parcel·la necessària tindria una superfície mínima de 8.500 m².  
Per tot això, la modificació puntual del PGMO que ens ocupa establirà l'ús docent exclusiu per a una parcel·la de 8.500 m² de superfície mínima, i manté la qualificació actual de lliure esportiu i equipament assistencial per a la resta de la parcel·la, encara que hi incorpora també la qualificació d'ús docent. Finalment, també es crearà un viari de vianants de 5 m d'ample que separarà aquesta parcel·la docent de la franja d'ús residencial que ocupa el sud de l'illa de cases amb la finalitat de complir amb les exigències del Decret 104/2014.  
  
L'aplicació d'aquests condicionants ha suposat una revisió de la proposta remesa a la Conselleria d'Educació, Investigació, Cultura i Esport i s'ha elaborat una nova versió, inicial, de proposta de modificació puntual.  
  
Objecte  
L'Oficina del Pla General i el Departament Tècnic de Planejament han escomés els treballs de redacció del document inicial estratègic, DIE, i una proposta de modificació puntual del Pla general, la número 37, dirigida a possibilitar la construcció del nou centre en una parcel·la dotacional de propietat municipal, situada a la franja nord de l'illa configurada pels carrers Fatsia, Aucuba, Alborç i Grèvol, en l'àmbit de sòl urbà de segona residència, denominat Ermita de Sant Jaume.  
  
En síntesi, es tracta de modificar la redacció actual dels articles 100 «Condicions generals dels usos dotacionals» i 102 «Condicions particulars per als equipaments»; i d'introduir una sèrie de modificacions en les determinacions d'ordenació detallada del sòl urbà del vigent PGMO, SR2, que afecten la parcel·la dotacional, en els termes exposats.  
  
Consultes  
En el present expedient, s'ha consultat a:  
- Conselleria d'Educació, Investigació, Cultura i Esport  
- Regidoria de Medi Ambient  
- Regidoria de Trànsit  
a) Medi Ambient  
En el seu informe, de data 19 de desembre, es pronuncia en el sentit següent:  
«Una vegada revisada la documentació i tenint en compte la situació i l'estat actual de la zona d'actuació, s'entén que la modificació puntual del pla general, objecte del present document, no tindrà cap incidència significativa en el medi ambient o elements estratègics del territori, en relació amb el canvi climàtic.  
Per tot això, s'informa favorablement el contingut de la memòria i document inicial estratègic de la modificació dels articles 100 i 102 de les normes urbanístiques i de la qualificació detallada en parcel·la dotacional pública en sòl urbà Ermita de Sant Jaume.  
  
b) Trànsit  
Ha emés un informe amb data 22 de desembre, en el sentit següent:  
  
La modificació puntual número37 del PGMO que afecta els articles 100 i 102 de les normes urbanístiques en allò que afecta la mobilitat escolar, amb especial rellevància per als centres de major grandària que representen un focus important d'atracció de viatges. Per això, es proposen una sèrie de modificacions a fi d'adequar els usos dels aparcaments lligats a les dotacions docents als paràmetres de la mobilitat sostenible.  
  
- Especificar en l'article 102.3 la reserva específica d'aparcament per a autobús en tots els centres, inclosos els de titularitat pública, de manera que la superfície mínima que es desprenga del programa de necessitats tinga com a mínim una reserva 45 m² destinada per a l'estacionament de l'autobús.  
- Especificar en l'article 102.3 que tots els centres hauran de disposar d'una entrada que permeta l'accés al recinte interior d'un autobús, i que a l'interior del recinte s'haurà de permetre la seua maniobrabilitat. Aquesta superfície podrà computar com a zona d'estacionament als efectes de compliment d'allò que s'ha indicat en el programa de necessitats.  
- Especificar en el 102.3 que els nous equipaments docents hauran d'incorporar al programa de necessitats un pla de mobilitat del centre de formació conforme a l'article 15 de la Llei 6/2011, de mobilitat de la Comunitat Valenciana, que justifique l'exigència general de places d'aparcament.  
  
Consideracions jurídiques  
1. L'avaluació ambiental estratègica és l'instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Aquesta directiva es va incorporar al dret intern mitjançant la Llei 21/2013, de 9 de desembre, d'avaluació ambiental, i al dret autonòmic, mitjançant la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
El Reial decret legislatiu 7/2015, de 30 d'octubre, pel qual s'aprova el text refós de la Llei del sòl i rehabilitació urbana, estableix en l'article 22 que els instruments d'ordenació territorial i urbanística estan sotmesos a avaluació ambiental.  
La LOTUP estableix en l'article 48 que en l'avaluació ambiental i territorial estratègica de plans i programes participen les persones i institucions següents:  
«a) Òrgan promotor: òrgan d'una administració pública, estatal, autonòmica o local, que inicia el procediment per a l'elaboració i adopció d'un pla o programa i, en conseqüència, ha d'integrar els aspectes ambientals i territorials en el seu contingut a través d'un procés d'avaluació ambiental i territorial estratègica.  
Els plans i programes d'iniciativa privada es tramitaran per l'òrgan promotor públic competent.  
b) Òrgan substantiu: òrgan de l'Administració pública que ostenta les competències per a adoptar o aprovar un pla o programa.  
c) Òrgan ambiental i territorial: és l'òrgan autonòmic, dependent de la conselleria competent en matèria d'ordenació del territori i medi ambient que realitza l'anàlisi tècnica dels expedients d'avaluació ambiental i territorial, formula les declaracions ambientals i territorials estratègiques, i en col·laboració amb l'òrgan promotor i substantiu, vetla per la integració dels aspectes ambientals, junt amb els territorials i funcionals, en l'elaboració del pla o del programa. L'òrgan ambiental i territorial serà l'ajuntament del terme municipal de l'àmbit del planejament objecte de l'avaluació ambiental, sense perjuí de l'assistència i la cooperació de les diputacions provincials d'acord amb la legislació de règim local, en els casos següents:  
1. En els instruments de planejament urbanístic que afecten únicament i exclusivament l'ordenació detallada del sòl urbà definida en la present llei.  
2. D'altra banda, des de la perspectiva de l'annex VIII de la LOTUP, sobre «criteris per a determinar si un pla o programa ha de sotmetre's a avaluació ambiental i territorial estratègica ordinària», hem de considerar:  
a) Quant a les característiques dels plans:  
La modificació proposada dels articles 100 i 102 de les normes del PGMO d'Alacant constitueix evidentment el marc per a l'autorització de futurs projectes per a la instal·lació d'activitats en el sòl urbà del municipi i afecta únicament i exclusivament l'ordenació detallada. Es tracta d'activitats no sotmeses a impacte ambiental, per la qual cosa no són subsumibles en cap dels apartats de l'article 46.1 de la LOTUP; això no obstant, ho són en l'apartat 3.c, relatiu als «plans que, establint un marc per a l'autorització en el futur de projectes, no complisquen els altres requisits mencionats en l'apartat 1». En conseqüència, és aplicable el procediment d'avaluació ambiental i territorial estratègica simplificat; i és suficient el present informe ambiental i territorial estratègic, a fi de prosseguir la tramitació previnguda en els articles 51 i 57 de la LOTUP.  
  
b) Quant a les característiques dels efectes i de l'àrea afectada:  
Com s'ha exposat en l'apartat de consultes, l'informe de Medi Ambient s'ha pronunciat en el sentit que «Una vegada revisada la documentació i tenint en compte la situació i estat actual de la zona d'actuació, s'entén que la modificació puntual del pla general, objecte del present document, no tindrà cap incidència significativa en el medi ambient o elements estratègics del territori, amb relació al canvi climàtic».  
  
Mentre que, pel que fa a les recomanacions de la Regidoria de Trànsit relatives a la mobilitat sostenible, aquestes han sigut incorporades al projecte de la modificació proposada, que s'exposarà al públic, en els termes exigits pels articles 51 i 57 de la LOTUP.  
Incidència en altres plans territorials i sectorials  
Dins de l'ETCV únicament s'han desenvolupat dos plans d'acció territorial, el PATRICOVA i el PATFOR, i no ha resultat afectat per cap d'aquests l'àmbit de la modificació que es proposa.  
Per tot això, és procedent emetre un informe ambiental i territorial estratègic favorable en el procediment de «modificació puntual núm. 37 del PGMO, que afecta els articles 100 i 102 de les normes, i la qualificació detallada d'una parcel·la situada entre els carrers de l'Alborç, Aucuba i Fatsia, en l'àmbit de sòl urbà de segona residència, denominat Ermita de Sant Jaume», per considerar que no té efectes significatius sobre el medi ambient.  
  
Òrgan competent  
És l'alcalde, per aplicació de l'article 124.4.ñ de la LRBRL, i, per delegació, la regidora delegada d'Urbanisme.  
Atés el que s'ha exposat, la regidora delegada d'Urbanisme, actuant com a òrgan ambiental municipal, resol:  
  
Primer. Emetre informe ambiental i territorial estratègic favorable en el procediment simplificat tramitat en l'expedient de modificació puntual número 37 del PGMO, que afecta els articles 100 i 102 de les normes, i la qualificació detallada d'una parcel·la situada entre els carrers de l'Alborç, Aucuba i Fatsia, en l'àmbit de sòl urbà de segona residència, denominat Ermita de Sant Jaume.  
  
Segon. Publicar el present informe en el Diari Oficial de la Generalitat Valenciana.  
Segons estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels seus efectes si, una vegada publicat en el Diari Oficial de la Generalitat Valenciana, no s'haguera aprovat la modificació proposada en el termini màxim de quatre anys des de la seua publicació. En aquest cas, hauria d'iniciar-se novament el procediment d'avaluació ambiental i territorial estratègica.  
  
Tercer. Comunicar la present resolució a l'òrgan promotor i al Ple de l'Ajuntament, òrgan substantiu, als efectes de continuar el procediment, de conformitat amb el que estableix l'article 57 de la LOTUP.  
  
  
La present resolució no és susceptible de cap recurs.  
  
Alacant, 28 de desembre de 2017.- El vicesecretari accidental: Francisco Joaquín Montava Moltó.